Λοιμώξεις προκαλούμενες από στελέχη Klebsiella pneumoniae που παράγουν KPC καρβαπενεμάση
Authors: Ζαρκωτού Ολυμπία 
Published: August 2021

Σκοπός της μελέτης ήταν η εργαστηριακή, κλινική και επιδημιολογική διερεύνηση των λοιμώξεων από στελέχη Klebsiella pneumoniae που παράγουν KPC καρβαπενεμάση (KPC-KP). Μελετήθηκαν προοπτικά, για διάστημα 2,5 ετών (5/08-10/10), όλοι οι ασθενείς Τριτοβάθμιου Νοσοκομείου από τους οποίους απομονώθηκε στέλεχος KPC-KP. Αναλύθηκαν τα κλινικά και επιδημιολογικά τους χαρακτηριστικά και διερευνήθηκαν οι παράγοντες κινδύνου για εμφάνιση κλινικής λοίμωξης, για δυσμενή έκβαση στους ασθενείς με βακτηριαιμία και για λοίμωξη ή αποικισμό από ανθεκτικό στην κολιστίνη στέλεχος (CR). Πραγματοποιήθηκε έλεγχος ορθικής φορείας και αξιολογήθηκε και ένας νέος φαινοτυπικός αλγόριθμος για τις καλλιέργειες επιτήρησης. Ο έλεγχος των απομονωθέντων στελεχών περιελάμβανε τον καθορισμό του προφίλ ευαισθησίας, τον φαινοτυπικό και μοριακό έλεγχο και τη μοριακή τυποποίηση. Κατά το χρονικό διάστημα της μελέτης απομονώθηκαν 414 στελέχη KPC-KP από 185 ασθενείς. Ο έλεγχος της ευαισθησίας έδειξε ότι υψηλότερη δραστικότητα εμφάνισαν η τιγεκυκλίνη (95,4%), η φωσφομυκίνη (93,8%), η γενταμικίνη (86,7%) και η κολιστίνη (79,5%). Σημαντικός βαθμός ασυμφωνίας προέκυψε στον έλεγχο ευαισθησίας της τιγεκυκλίνης μεταξύ του Vitek2 και της μεθόδου αναφοράς, με τάση για ψευδή αντοχή. Ο έλεγχος παρουσίας γονιδίων άλλων καρβαπενεμασών έδειξε ότι 21 στελέχη έφεραν και το γονίδιο blaVIM-1. Η μοριακή τυποποίηση με τη μέθοδο MLST ανέδειξε 5 ST τύπους με επικρατούντα τον ST258 (82,3%). O νέος φαινοτυπικός αλγόριθμος στις καλλιέργειες επιτήρησης παρουσίασε υψηλή ευαισθησία και ειδικότητα, ενώ η ταυτοποίηση του είδους της καρβαπενεμάσης ήταν ακριβής για όλα τα KPC-θετικά στελέχη. Κλινική λοίμωξη εμφάνισαν 95 ασθενείς, με συχνότερη τη βακτηριαιμία. Μοναδικός ανεξάρτητος παράγοντας κινδύνου για την εμφάνιση λοίμωξης ήταν η προηγηθείσα ορθική φορεία. Η ολική θνητότητα ήταν 36% στο σύνολο των ασθενών και βρέθηκε σημαντικά υψηλότερη στους ασθενείς με λοίμωξη. Η θνητότητα λοίμωξης ήταν 32,6%. Στη μελέτη των παραγόντων που σχετίζονται με την έκβαση στους ασθενείς με βακτηριαιμία η ηλικία, το APACHE II score κατά την έναρξη της λοίμωξης και η μη χορήγηση κατάλληλης αντιμικροβιακής αγωγής αναδείχτηκαν ως ανεξάρτητοι προγνωστικοί παράγοντες για δυσμενή έκβαση. Η χορήγηση συνδυασμών δραστικών αντιμικροβιακών οδήγησε σε κλινική επιτυχία για το σύνολο των ασθενών, ενώ η θνητότητα της λοίμωξης στην ομάδα της μονοθεραπείας ήταν σημαντικά υψηλότερη. Η διερεύνηση των παραγόντων κινδύνου για λοίμωξη ή αποικισμό από στέλεχος CR KPC-KP δεν ανέδειξε συσχέτιση με την προηγηθείσα χορήγηση κολιστίνης. Μοναδικός ανεξάρτητος παράγοντας κινδύνου ήταν η προηγηθείσα ορθική φορεία CR KPC-KP. Από τον έλεγχο της κλωνικότητας προέκυψε ότι όλα τα στελέχη ανήκαν στον ίδιο κλώνο. Οι λοιμώξεις από στελέχη KPC-KP παρουσιάζουν υψηλή επίπτωση και συνοδεύονται από υψηλή θνητότητα. Στην παρούσα μελέτη επιχειρήθηκε να απαντηθούν ερωτήματα που τίθενται στην κλινική και εργαστηριακή πράξη. Στο πλαίσιο αυτό, αναδείχτηκε η υπεροχή της συνδυαστικής αντιμικροβιακής αγωγής αλλά και η αδυναμία του αυτοματοποιημένου συστήματος Vitek2 να ανιχνεύσει αξιόπιστα την ευαισθησία στην τιγεκυκλίνη. Επίσης αναπτύχθηκε ένας νέος φαινοτυπικός αλγόριθμος που επιτρέπει την ταχεία και ειδική για τον τύπο της καρβαπενεμάσης ανίχνευση στις καλλιέργειες ορθικών επιχρισμάτων.